CELEX: 62016TN0148
Language: sl
Date: 2016-04-11 00:00:00
Title: Zadeva T-148/16 P: Pritožba, ki sta jo Adrian Barnett in Sven-Ole Mogensen 11. aprila 2016 vložila zoper sodbo, ki jo je 5. februarja 2016 izdalo Sodišče za uslužbence v zadevi F-56/15, Barnett in Mogensen/Komisija

30.5.2016   
            
            
               SL
            
            
               Uradni list Evropske unije
            
            
               C 191/42
            
         Pritožba, ki sta jo Adrian Barnett in Sven-Ole Mogensen 11. aprila 2016 vložila zoper sodbo, ki jo je 5. februarja 2016 izdalo Sodišče za uslužbence v zadevi F-56/15, Barnett in Mogensen/Komisija
   (Zadeva T-148/16 P)
   (2016/C 191/56)
   Jezik postopka: francoščina
   
      Stranke
   
   
      Pritožnika: Adrian Barnett (Roskilde, Danska), Sven-Ole Mogensen (Hellerup, Danska) (zastopnika: S. Orlandi in T. Martin, odvetnika)
   
      Druga stranka v postopku: Evropska komisija
   
      Predlogi
   
   Pritožnika Splošnemu sodišču predlagata:
   naj odloči,
   
               —
            
            
               da se sodba Sodišča za javne uslužbence v zadevi F-56/15, Barnett in Mogensen/Komisija, razveljavi;
            
         ponovno odloči o zadevi in razsodi,
   
               —
            
            
               da se odločbi, vsebovani v pokojninskih listih za junij 2014, s katerima se korekcijski faktor, ki velja za pokojnino pritožnikov, zniža od 1. januarja 2014, razglasita za nični,
            
         
               —
            
            
               da se Komisiji naloži plačilo stroškov postopka na obeh stopnjah.
            
         
      Pritožbeni razlogi in bistvene trditve
   
   Pritožnika v utemeljitev pritožbe navajata dva pritožbena razloga.
   
               1.
            
            
               Prvi pritožbeni razlog: Sodišče za uslužbence naj bi napačno uporabilo pravo z razlago jasnih in natančnih določb Kadrovskih predpisov za uradnike Evropske unije (v nadaljevanju: Kadrovski predpisi) v povezavi z domnevnim „dejanskim namenom zakonodajalca“ glede obsega odloga mehanizma za posodobitev pokojnin in osebnih prejemkov za leti 2013 in 2014. Sodišče za uslužbence naj bi s tem contra legem razlagalo člen 65(4) Kadrovskih predpisov in pravila za njegovo izvajanje iz Priloge XI k navedenim kadrovskim predpisom.
            
         
               2.
            
            
               Drugi pritožbeni razlog: Sodišče za uslužbence naj bi napačno uporabilo pravo v delu, v katerem naj zakonodajni pogoji za sporno vmesno posodobitev iz Priloge XI h Kadrovskim predpisom ne bi bili izpolnjeni, in Komisija naj bi s to posodobitvijo zlorabila pooblastila. Sodišče za uslužbence naj bi namreč, potem ko je v izpodbijani sodbi ugotovilo, da je bil zgoraj navedeni korekcijski faktor v Uredbi Sveta (EU) št. 1416/2013 z dne 17. decembra 2013 o prilagoditvi korekcijskih koeficientov, ki se uporabljajo za osebne prejemke in pokojnine uradnikov ter drugih uslužbencev Evropske unije, z učinkom od 1. julija 2013 napačno izračunan, napačno uporabilo pravo z ugotovitvijo, da lahko organ za imenovanja (OI) opravi sporno vmesno posodobitev, v nasprotju s teorijo o preklicu protipravnih upravnih aktov, s katerimi se podeljujejo pravice ali podobne ugodnosti.